具茨頌
作者：黄庭堅
朝代：宋

paragraphs: 帝省具茨，在國南屏。
篤生韓公，補天子聖。
文武韓公，其德庭方。
靡職不宜，乃宣力四方。
四方維則，歸補我衮職。
西羌不庭，王師濯濯。
奏功不時，公請命行。
公出撫師，王師矯矯。
羌戎震驚，其藪澤是狩。
復我王土，將築於河之滸。
人亦有言，功不在初，其潰於成。
陰有齒牙，以猾覆城。
天子聖神，知我公孔武。
公雖歸止，四方以無侮。
京師之屏，公曰維許樂土。
赫赫王命，北門是處。
公治北門，有條有葉。
夷根披節，蟊賊是伐。
惠及鰥寡，日用飲酒。
萬有千載，樂公壽考。
公御宴喜，樂酒溫克。
賓秩醉飽，柔嘉維則。
維公之德，萬有千歲。
畀公遐福。
陟彼具茨，松柏孔碩。
若濟巨川，維舟檝是度。
瞻彼具茨，有渰其陰。
如彼歲旱，視公作霖。
公至北門，河潤九里。
公歸本朝，萬物露雨。
帝顧具茨，公歸廟堂。
爲天下師傅，於大隗有光。
於大隗有光，公壽考無疆。